
ΔΕΛΤΙΟ ΤΥΠΟΥ 
Στήριξη των θέσεων της Πανελλήνιας Ομοσπονδίας Εργαστηριακών Γιατρών (Π.Ο.ΕΡ.ΓΙ) από τον Ιατρικό Σύλλογο Λάρισας 


Ο Ιατρικός Σύλλογος Λάρισας στηρίζει της θέσεις της Πανελλήνιας Ομοσπονδίας Εργαστηριακών Γιατρών (ΠΟΕΡΓΙ), σχετικά με την αξιολόγηση των χώρων των ιδιωτικών δομών ΠΦΥ από τους πολίτες.  
Η πρόθεση του ΕΟΠΥΥ για τον τρόπο αξιολόγησης των συμβεβλημένων παρόχων του, δυστυχώς γέμισε με αγανάκτηση τους εργαστηριακούς  και τους κλινικούς γιατρούς.
Η πρωτοβουλία αυτή του ΕΟΠΥΥ συνιστά απαράδεκτη υποβάθμιση του ιατρικού λειτουργήματος και αποκαλύπτει μια βαθιά προβληματική αντίληψη για τον ρόλο του γιατρού στο σύστημα υγείας.
Η άσκηση της Ιατρικής δεν αποτελεί εμπορική υπηρεσία. Δεν αξιολογείται με όρους καταναλωτικής ευχαρίστησης, ούτε η επιστημονική επάρκεια, η διαγνωστική αξιοπιστία, η ορθότητα των ιατρικών αποφάσεων και η ιατρική ευθύνη μπορούν να αποτυπωθούν σε μια ηλεκτρονική βαθμολογία.
Οι ασθενείς έχουν κάθε δικαίωμα να εκφράζουν παράπονα και να απαιτούν υψηλού επιπέδου υπηρεσίες υγείας. Αυτό όμως δεν νομιμοποιεί τη μετατροπή της ιατρικής πράξης σε αντικείμενο υποκειμενικής βαθμολόγησης.
Με ποια επιστημονικά κριτήρια θα αξιολογείται ένας γιατρός; Πώς μπορεί μια βαθμολογία να αποτυπώσει την ορθότητα μιας διάγνωσης, την καταλληλότητα μιας θεραπευτικής απόφασης ή την αξιοπιστία ενός εργαστηριακού αποτελέσματος;
Ακόμη πιο προκλητική είναι η αναφορά σε ενδεχόμενη μελλοντική αξιοποίηση αυτών των αξιολογήσεων για την επιβράβευση ή την τιμωρία των παρόχων.
Ιδιαίτερη αγανάκτηση προκαλεί το γεγονός ότι το συγκεκριμένο εγχείρημα εντάσσεται σε πρόγραμμα ψηφιακού μετασχηματισμού του ΕΟΠΥΥ, χρηματοδοτούμενο από πόρους του Ταμείου Ανάκαμψης.
Την ώρα που τα διαγνωστικά εργαστήρια ασφυκτιούν από την υποχρηματοδότηση και τις εξοντωτικές υποχρεωτικές επιστροφές clawback και rebate, η Πολιτεία επιλέγει να διαθέτει πολύτιμους ευρωπαϊκούς πόρους και για τη δημιουργία μηχανισμών βαθμολόγησης των γιατρών.
Αντί να δοθεί προτεραιότητα στην ουσιαστική ενίσχυση των εργαστηρίων και συνολικά της Πρωτοβάθμιας Φροντίδας Υγείας, προς πραγματικό όφελος των ασθενών, προκρίνεται ένας μηχανισμός αμφισβητούμενης επιστημονικής αξίας.
Πρόκειται για μια θεσμικά απαράδεκτη και βαθύτατα προσβλητική επιλογή προτεραιοτήτων.
Η πραγματική ποιότητα στην Ιατρική διασφαλίζεται με επιστημονικά τεκμηριωμένα κριτήρια, αντικειμενικούς ελέγχους, ουσιαστική ενίσχυση των υπηρεσιών υγείας και όχι με βαθμολογίες δημοφιλίας.
Τέλος, απαιτούμε σεβασμό στην επιστημονική  υπόσταση, στην επαγγελματική  αξιοπρέπεια και στον θεσμικό ρόλο του γιατρού.

